b'\n_START_ARTICLE_\nHarvey Weinstein\n_START_PARAGRAPH_\nHarvey Weinstein (19. maaliskuuta 1952 Queens, New York) on yhdysvaltalainen elokuvatuottaja. H\xc3\xa4n on tuottanut useita  menestyselokuvia, kuten Pulp Fiction (1994) ja Rakastunut Shakespeare (1998), josta h\xc3\xa4n sai parhaan elokuvan Oscar-palkinnon.\n_START_SECTION_\nUra\n_START_PARAGRAPH_\nJuutalaiseen perheeseen syntynyt Weinsterin perusti vuonna 1979 yhdess\xc3\xa4 veljens\xc3\xa4 Bobin kanssa Miramax-elokuvayhti\xc3\xb6n. Veljekset myiv\xc3\xa4t Miramaxin Disneylle 80 miljoonalla dollarilla vuonna 1993 ja ty\xc3\xb6skenteliv\xc3\xa4t Disneyn omistaman yhti\xc3\xb6n johdossa vuoteen 2005, kunnes he perustivat The Weinstein Companyn._NEWLINE_Weinsteinia on syytetty monista asioista, kuten aasialaisten menestysfilmien levitysoikeuksien ostamisesta kilpailijoidensa nen\xc3\xa4n edest\xc3\xa4 ilman aikomusta p\xc3\xa4\xc3\xa4st\xc3\xa4\xc3\xa4 niit\xc3\xa4 ajoissa Yhdysvaltain elokuvateattereihin. My\xc3\xb6s Miramaxin tapana ollut aasialaiselokuvien leikkaus ja \xc3\xa4\xc3\xa4niraidan muokkaus on puhuttanut elokuvaharrastajia. Johnny Depp on sanonut, ett\xc3\xa4 Weinstein voi olla l\xc3\xa4heisin yst\xc3\xa4v\xc3\xa4 tai pelottavin painajainen._NEWLINE_Time nimesi Weinsteinin vuonna 2012 yhdeksi maailman sadasta vaikutusvaltaisimmasta ihmisest\xc3\xa4.\n_START_SECTION_\nJulkinen salaisuus\n_START_PARAGRAPH_\nWeinsteinia vastaan esitetyt syyt\xc3\xb6kset saivat maailmanlaajuista huomiota lokakuussa 2017, mutta Weinsteinin k\xc3\xa4yt\xc3\xb6s on ollut julkinen salaisuus ja vihjailujen aihe Hollywoodissa jo vuosikymmenien ajan. Vieraillessaan Letterman Show -televisio-ohjelmassa 1998 Gwyneth Paltrow sanoi, ett\xc3\xa4 \xe2\x80\x9dWeinstein painostaa sinut tekem\xc3\xa4\xc3\xa4n yht\xc3\xa4 sun toista\xe2\x80\x9d. N\xc3\xa4yttelij\xc3\xa4-ohjaaja Asia Argento on sanonut tulleensa Weinsteinin raiskaamaksi vuonna 1999, mist\xc3\xa4 kertoo kohtaus Argenton ohjaamassa elokuvassa Scarlet Diva (2000). Vuonna 2010 elokuva-alaan keskittyneen verkkosivuston Pajiban avustaja Courtney Enlow julkaisi artikkelin, jonka mukaan \xe2\x80\x9dHuhut Harveyn tavasta k\xc3\xa4ytt\xc3\xa4\xc3\xa4 sohvaa roolivalinnoissaan ovat jo legendaarisia\xe2\x80\x9d. Komediasarjan 30 Rock vuonna 2012 ilmestyneess\xc3\xa4 jaksossa Jenna Maroneyn roolihahmo toteaa: \xe2\x80\x9dEn pelk\xc3\xa4\xc3\xa4 ket\xc3\xa4\xc3\xa4n showbisneksess\xc3\xa4, olen kielt\xc3\xa4ytynyt seksist\xc3\xa4 Harvey Weinsteinin kanssa, jopa kolmesti.\xe2\x80\x9d Julkaistuaan parhaan naissivuosan palkintoehdokkaat vuoden 2013 Oscar-gaalassa juontaja Seth MacFarlane sanoi: \xe2\x80\x9dOnneksi olkoon, teid\xc3\xa4n viiden naisen ei tarvitse en\xc3\xa4\xc3\xa4 esitt\xc3\xa4\xc3\xa4 olevanne kiinnostuneita Harvey Weinsteinista.\xe2\x80\x9d Juoruihin ja julkisuuden hahmoihin keskittynyt yhdysvaltalainen blogi Gawker julkaisi 2015 artikkelin \xe2\x80\x9dKerro meille, mit\xc3\xa4 tied\xc3\xa4t Harvey Weinsteinin avoimesta salaisuudesta\xe2\x80\x9d. _NEWLINE_Maaliskuussa 2015 The New York Times julkaisi jutun Weinsteinin jouduttua New Yorkin poliisin kuulusteltavaksi, sill\xc3\xa4 22-vuotias nainen syytti h\xc3\xa4nt\xc3\xa4 rintojensa kourimisesta. Nainen osoittautui italialaiseksi n\xc3\xa4yttelij\xc3\xa4-malli Ambra Battilana Gutierreziksi. Weinstein kielsi syyt\xc3\xb6ksen, jonka j\xc3\xa4lkeen yhdysvaltalainen tabloidilehdist\xc3\xb6 v\xc3\xa4itti Battilanan tekaisseen syyt\xc3\xb6ksens\xc3\xa4, ja leimasi h\xc3\xa4net julkisuudentavoittelijaksi. Weinsteinin ja Battilanan toisesta kohtaamisesta julkaistiin my\xc3\xb6hemmin \xc3\xa4\xc3\xa4ninauha, jossa Weinstein vaikuttaa my\xc3\xb6nt\xc3\xa4v\xc3\xa4n teon ja kertovan Battilanalle, ett\xc3\xa4 h\xc3\xa4n on tottunut tekem\xc3\xa4\xc3\xa4n niin._NEWLINE_15. lokakuuta 2017 Scotland Yard kertoi tutkivansa uusia ahdistelu- ja raiskaussyyt\xc3\xb6ksi\xc3\xa4 Weinsteini\xc3\xa4 vastaan. Syyt\xc3\xb6ksi\xc3\xa4 ovat esitt\xc3\xa4neet kolme englantilaista naista, joista yksi on N\xc3\xa4kemiin vaan, muru! -sarjassa n\xc3\xa4ytellyt Lysette Anthony.\n_START_SECTION_\nNegatiivisten huhujen levitt\xc3\xa4j\xc3\xa4n\xc3\xa4\n_START_PARAGRAPH_\nTaru sormusten herrasta -elokuvat ohjanneen Peter Jacksonin mukaan Ashley Juddilta ja Mira Sorvinolta j\xc3\xa4i roolit saamatta, koska Miramax-studion johtajana toiminut Weinstein levitti heist\xc3\xa4 ik\xc3\xa4vi\xc3\xa4 huhuja. Weinstein oli Jacksonin mukaan sanonut, ett\xc3\xa4 heid\xc3\xa4n kanssaan on kammottavaa ty\xc3\xb6skennell\xc3\xa4 ja ett\xc3\xa4 heid\xc3\xa4n palkkaamistaan pit\xc3\xa4isi v\xc3\xa4ltt\xc3\xa4\xc3\xa4 viimeiseen saakka. Jacksonin mukaan tuolloin ei ollut mit\xc3\xa4\xc3\xa4n syyt\xc3\xa4 ep\xc3\xa4ill\xc3\xa4 huhujen todenper\xc3\xa4isyytt\xc3\xa4.'